februar 2017 - Snacksized
Silikonebryster & Charterbingo
Udgivet af Mereteden 27/02/2017 0 kommentarer
Forleden skrev jeg lidt om nogle af de ting, jeg holder allermest af at gøre, når jeg er på daseferie sydpå, men der var faktisk en ting, jeg slet ikke fik med i det indlæg: Når jeg er på ferie med Jeppe, underholder vi os nemlig tit med at lege forskellige rejselege, og flere af dem er så skægge, at det ville være en skam ikke at dele dem med bloggens læsere.
Det startede egentlig på en ferie på Tenerife for mange år siden, hvor vi lavede de første indledende øvelser til noget, jeg siden hen har døbt Charterbingo. Det gik i al sin enkelthed ud på, at vi hver især fandt på nogle mere eller mindre oplagte ting at spotte ved hotellets pool eller i nærområdet. Vi skrev idéerne ned på små papirlapper, og så var reglen den, at “pointet” gik til den af os, der først spottede den givne ting et sted i omgivelserne – og ud fra devisen “Pics, or it didn’t happen!” var der naturligvis ekstrapoint, hvis man i smug sørgede for at forevige det med kameraet.
Det var en rigtig sjov leg, for det viste sig, at vi begge blev mere opmærksomme på, hvad der foregik i vores omgivelser, og derfor er Charterbingo især et hit, hvis man opholder sig et sted, der ikke i sig selv er vanvittigt interessant eller charmerende. Og man må godt være kreativ! På Tenerife fik Jeppe f.eks. i første omgang point for at have spottet et par silikonebryster, da vi gik forbi en Hooters-restaurant – men så genvandt jeg pointet fra ham, da jeg spottede den ægte, uægte vare i gadebilledet i Los Cristianos!
Point til Jeppe for NÆSTEN at have spottet et par silikonebryster …!
… ooooog point til Merete for at spotte den ægte, uægte vare i gadebilledet i Los Cristianos.
Efter teneriferien er jeg ganske vist blevet klar over, at Charterbingo ikke just er en original opfindelse – i hvert fald dukker der adskillige templates til såkaldt travel bingo op, hvis man googler det – men jeg pønser alligevel semi-alvorligt på at tage copyright på skidtet og sætte gang i udviklingen af en app til formålet.
Leger I også, når I rejser – og hvad går legene ud på?